Slik ser våre nye pengesedler ut

Torsken pryder den nye 200-lappen. Hele seddelserien har maritime motiver.

Torsken pryder 200-lappen. Foto: Terje Pedersen / NTB scanpix Pedersen, Terje / NTB scanpix

NTB

22. nov. 2016 11:39 Sist oppdatert 22. november 2016

Alle de nye sedlene fra Norges Bank i den nye serien «Havet» har maritime motiver.

– De er allerede blitt kalt «verdens vakreste sedler». Kombinasjonen av det tilbakeskuende, ikoniske forsidemotivet og det moderne, abstrakte pikselmønsteret på sedlenes bakside er noe helt nytt i internasjonal seddeldesign, skriver Norges Bank. Sedlene ble presentert tirsdag.

Trenger vi egentlig kontanter? Noen norske banker vil gjerne fjerne alle sedlene.

Norges Bank presenterte de nye sedlene tirsdag. Foto: Terje Pedersen / NTB scanpix Pedersen, Terje / NTB scanpix

Aftenposten-designer

Forsidemotivene er basert på et designforslag fra Metric Design og Terje Tønnessen. Tønnessen jobber til daglig i Aftenposten som designer i A-magasinet.

Sedlene forteller om sentrale trekk i norsk maritim historie. Foruten 200-lappen med torsk på, har 50-lappen et fyr, 100-lappen Gokstadskipet, 500-lappen en Colin Archer-skøyte og 1.000-lappen en bølge på et åpent hav.

Sedlenes piksellerte baksider skal utgjøre en kontrast til forsidene. Motivene er bygd opp slik at mønstrene følger Beauforts vindskala.

De nye 100- og 200-lappene er de første som kommer i sirkulasjon, med planlagt utgivelse 30. mai 2017. Sist ut er 1.000-lappen, med utgivelse i fjerde kvartal 2019. (NTB)

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding